**„Железнице Србије“ ад**

**-** Одбор послодавца за преговоре

за закључивање Анекса IV Колективног

уговора за "Железнице Србије" ад, Београд

**Дана: 13.03.2020. године ПРЕДЛОГ**

**Б е о г р а д**

**З А П И С Н И К бр. 3**

са преговора о закључивању Анекса IV Колективног уговора за „Железнице Србије“ акционарско друштво, Београд, одржаних 13.03.2020. године, са почетком у 10:00 часова у сали 361, на I спрату пословне зграде, ул. Немањина бр. 6 у Београду

Састанку присуствују:

**Одбор за преговоре оснивача:** Милоје Обрадовић, државни секретар у Министарству грађевинарства, саобраћаја и инфраструктуре, Марија Исаиловић, Министарство грађевинарства саобраћаја и инфраструктуре, Гордана Будимовић, Министарство за рад, запошљавање, борачка и социјална питања,

**Одбор за преговоре „Железнице Србије“ ад**: Светлана Јелић-Бурић, председник Одбора, Наташа Алексић Капетановић, члан, мр Дејан Бадовинац, члан, Марија Вујовић, члан, Момирка Васић, члан, Илија Радоњић, члан;

**Одбор за преговоре репрезентативних синдиката**: Аида Стојковић, заменик председника, Љиљана Богдановић, члан, Златибор Љубинковић, члан, Срђан Ђорђевић, заменик члана, Ивана Јовичић Ћурчић, заменик члана, Верица Николић, члан, Драгица Зорић Јанковић, члан, Виолета Шебек, заменик члана.

Седници присуствује: Горан Аџић, в.д. генералног директора “Железнице Србије” ад и представници Српског синдиката железничара 1884: Видосав Росић, Гордана Росић и Саша Станковић.

Светлана Јелић-Бурић, председник Одбора за преговоре “Железнице Србије” ад, поздравила је све присутне и отворила састанак. Предложила је следећи

**Дневни ред:**

1. Усвајање записника број 2. са преговора за закључивање Анекса IV Колективног уговора за „Железнице Србије“ акционарско друштво, Београд, одржаних 26.02.2020. године

2. Разматрање и усаглашавање чл. 2 Нацрта Анекса IV Колективног уговора за “Железнице Србије” акционарско друштво, Београд (регулисање одредби досадашњег чл. 127) и

3. Разно

Дневни ред је једногласно усвојен.

Пре разматрања тачке 1 дневног реда, Светлана Јелић-Бурић је подсетила репрезентативне синдикате да је решењем в.д. генералног директора 21.02.2020. године утврђена репрезентативног Српском синдикату железничара 1884 и да им је 25. фебруара 2020. године достављен допис да се Споразум о образовању Одбора за преговоре репрезентативних синдиката измени и допуни, тако што ће у Одбор бити укључени и представници Српског синдиката железничара 1884. До данас измена Споразума није достављена.

Указала је и на одредбу Закона о раду да је у поступку преговарања ради закључивања колективног уговора код послодавца репрезентативни синдикат дужан да сарађује са синдикатом у који је учлањено најмање 10% запослених код послодавца, ради изражавања интереса запослених који су учлањени у тај синдикат.

Аида Стојковић, обавестила је присутне да је данас 13.03.2020. године, одржан састанак са представницима Српског синдиката железничара 1884 и да је измена споразума у процедури.

Светлана Јелић-Бурић је замолила да измену Споразума доставе у току дана, односно што пре.

**Тачка 1:** Усвајање записника број 2 са преговора за закључивање Анекса IV Колективног уговора за „Железнице Србије“ акционарско друштво, Београд, одржаних 26.02.2020. године

Записник број 2 са преговора за закључивање Анекса IV Колективног уговора за “Железнице Србије” ад, одржаних 26.02.2020. године је усвојен, без примедби.

**Тачка 2: Разматрање и усаглашавање чл. 2 Анекса IV Колективног уговора за “Железнице Србије” акционарско друштво, Београд (регулисање одредби досадашњег чл. 127)**

Светлана Јелић-Бурић, подсетила је да су и Одбор за преговоре послодавца и Одбор репезентативних синдиката предложили нови текст члана 127. Колективног уговора.

Марија Вујовић је прочитала предлоге новог члана 127. Колективног уговора за “Железнице Србије” акционарско друштво, Београд.

Гордана Будимовић, обавестила је да до сада оснивач није учествовао у раду комисија за примену колективног уговора, сем код општих колективних уговора, и да ће проверити да ли исти учествују у раду ових Комисија, када је реч о КУ код послодавца.

Након разматрања усаглашен је текст члана 2. Анекса (досадашњи члан 127. КУ) и то:

- став 1. гласи: “Учесници у закључивању Колективног уговора образују Заједничку комисију за праћење примене одредаба Колективног уговора (у даљем тексту: Заједничка комисија).“

- став 3. гласи: “Пословником о раду уређује се начин рада Заједничке комисије.”

- став 4. гласи: “Конститутивна седница Заједничке комисије одржаће се у року од 30 дана од дана ступања на снагу овог анекса.“ и

- став 5. гласи: „Све одлуке Заједничка комисија доноси већином гласова.“

Став 2. је неусаглашен и усаглашаваће се након одговарајуће провере коју ће извршити представник Министарства за рад, запошљавање, борачка и социјална питања,

Горан Аџић, в.д. генералног директора „Железнице Србије“ известио је присутне да је до сада одржано неколико састанака са представницима Оснивача, да је Оснивачу послана симулација зарада у складу са предложеним методологијама и да се чека одговор Министарства финансија. Методологија за вредновање послова је у припреми и у наредном периоду се очекује нацрт текстуалног дела и свим учесницима биће достављен , као и надлежним министарствима.

Милоје Обрадовић, државни секретар у Министарству грађевинарства, саобраћаја и инфраструктуре, поздравио је присутне и обавестио да је јуче 12.03.2020. године, одржан састанак у Министарству финансија, да је размотрио предлоге и достављене материјале свих железничких друштава и да постоји разлика у распону коефицијената, и предлаже да се уради јасан и поштен распон коефицијената и да се чека информација Министарства финансија о финансијским средствима.

Гордана Будимовић, ставила је примедбу и на формулацију у нацрту новог члана 25. став 2 и предлаже да се речи „нето износ“ изменe, те да се у складу са Законом о раду дефинише као „без пореза и доприноса“.

Златибор Љубинковић, је истакао да цена радног часа мора бити већа, јер желимо пуну потрошачку корпу.

Светлана Јелић-Бурић, подсетила је да дана 14. марта 2020. године истиче 45 дан од почетка преговора и да постоји више могућности за наставак преговарања:

1. образовање арбитраже за решавање спорних питања, и где рок за доношење одлуке не може бити дужи од 15 дана од дана образовања арбитраже,

2. обраћање Републичкој агенцији за мирно решавање спорова и

3. наставак преговора у доброј вери

Аида Стојковић, изнела је да је став Одбора репрезентативних синдиката да се преговори наставе у доброј вери.

У вези са поступком преговарања констатовано је следеће:

 1) да су преговори за закључивање Анекса IV Колективног уговора за „Железнице Србије“ ад започели 30. јануара 2020. године;

 2) да Одбор за преговоре „Железнице Србије“ ад, Одбор за преговоре репрезентативних синдиката у „Железнице Србије“ ад и Одбор за преговоре Оснивача од 30.01.2020. године, када су преговори започели, па до 14. 03.2020. године, када истиче 45 дана од дана започињања преговора, нису постигли сагласност за закључивање Анекса IV Колективног уговора за „Железнице Србије“ ад;

 3) Одбор за преговоре послодавца „Железнице Србије“ ад и Одбор за преговоре репрезентативних синдиката у „Железнице Србије“ ад и Одбор за преговоре Оснивача, сагласни су да се не образује арбитража у складу са чланом 254. и 255. Закона о раду, нити да се покреће поступак мирног решавања колективног радног спора пред Републичком агенцијом за мирно решавање радних спорова и **сагласни су да се наставе преговори у доброј вери ради закључивања Анекса IV Колективног уговора за „Железнице Србије“ ад.**

**Тачка 3: Разно**

Аида Стојковић, у вези са појавом корона вируса и растa броја оболелих, апелује на пословодство да се обезбеди довољно средства за хигијену.

Горан Аџић, обавестио је да су већ предузете одговарајуће мере и да ће запослени добити званично обавештење, као и да чекамо званичан став министарства.

Састанак је завршен у 10,40 часова.

|  |  |
| --- | --- |
|  **ЗА ОДБОР ЗА ПРЕГОВОРЕ****РЕПРЕЗЕНТАТИВНИХ СИНДИКАТА** **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **Јелена Јововић** |  **ЗА ОДБОР ЗА ПРЕГОВОРЕ** **„ЖЕЛЕЗНИЦЕ СРБИЈЕ“ АД** **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **Светлана Јелић-Бурић** |